VIDES KONSULTATĪVĀ PADOME

biedrība „Baltijas Vides forums”, nodibinājums „Latvijas Dabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”, biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Latvijas Biškopības biedrība”, ,Purvu un ezeru izpētes centrs, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

18.05.2021.

Nr.1-19

**Finanšu ministrijai**

**Informācijai:**

**Vides aizsardzības un reģionālās attīstības ministrijai**

*Par Eiropas Komisijas Taksonomijas deleģēto aktu klimata pārmaiņu mazināšanai un par pielāgošanos klimata pārmaiņām*

Vides konsultatīvā padome (turpmāk – VKP) ir iepazinusies ar Eiropas Komisijas 2021. gada 21. aprīlī publicēto Taksonomijas deleģēto aktu klimata pārmaiņu mazināšanai un pielāgošanos klimata pārmaiņām (turpmāk – deleģētais akts) un atzīst, ka pašreizējā redakcijā noteiktie kritēriji atsevišķām nozarēm nav pietiekami izvērtēti, lai novērstu potenciālos riskus bioloģiskai daudzveidībai un nodrošinātu “do no significant harm” (turpmāk – DNSH) principa ievērošanu.

VKP piekrīt 2021. gada 9. aprīļa nevalstisko organizāciju atklātajā vēstulē Eiropas Komisijai paustajai pozīcijai un uzskata, ka arī apstiprinātajā redakcijā iekļautie kritēriji mežsaimniecībai un bioenerģijai rada būtiskus riskus bioloģiskai daudzveidībai un pēc būtības var diskreditēt Taksonomijas Regulu ((ES) 2020/852) un tās mērķus. Zemāk sniegti daži no apsvērumiem, kas liek secināt, ka labākais risinājums esošajā situācijā ir atlikt mežsaimniecības un bioenerģijas iekļaušanu deleģētajā aktā līdz brīdim, kad būs izstrādāti zinātniski pamatoti kritēriji, kas neradītu risku pārnesi un draudus bioloģiskai daudzveidībai.

Šeit dažas būtiskākās nepilnības:

* Dokumentā pieņemts, ka par ilgtspējīgu var uzskatīt jebkuru mežu apsaimniekošanu, ja tā atbilst nacionālajai likumdošanai, tātad gandrīz visa mežizstrāde tiktu uzskatīta par ilgtspējīgu. Tas ir pretrunā zinātnisku pētījumu rezultātiem, valsts institūciju ziņojumiem, kas parāda, ka pašreizējā mežu apsaimniekošana daudzviet Latvijā noplicina bioloģisko daudzveidību un samazina mežu spēju piesaistīt oglekli.
* Pašreizējā redakcijā klimata pārmaiņu mazināšanā ieguvumu analīze jāveic tikai tām saimniecībām, kas pārsniedz 13 ha platību. Noteikts platības lielums nevar būt rādītājs, jo nozīmīgs īpatsvars meža platību veidojas arī īpašumos zem 13 ha, un arī meža apsaimniekošana šajos īpašumos neatšķiras no lielākos meža īpašumos īstenotās mežsaimniecības prakses.
* Esošajā deleģētā akta redakcijā klimata ieguvumu analīzes ietvaros jāapliecina klimata ieguvumi 30 gadu periodā no darbības uzsākšanas, kas nesaskan ar ES politiku attiecībā uz klimatneitralitātes sasniegšanu līdz 2050. gadam, jo deleģētais akts tiek pieņemts 2021. gadā.
* Kritēriji bioenerģijai pieļauj gandrīz jebkādu darbību, kas atbilst Direktīvas (ES) 2018/2001 “Par no atjaunojamajiem energoresursiem iegūtas enerģijas izmantošanas veicināšanu” prasībām, kas nonāk pretrunā ar ilgtspējības būtību un atbilstību Taksonomijas regulas principiem.

Izprotot atsevišķo pasākumu negatīvo ietekmi uz bioloģisko daudzveidību vai citiem vides politikas mērķiem, aicinām rūpīgi izvērtēt, vai pat izslēgt no deleģētā akta elektrības ražošanu hidroelektrostacijās. Aicinām Latvijas pozīcijā ietvert viedokli, ka nevienā pasākumā netiek ietverta atkritumu dedzināšanas iespēja, tāpat paust nepārprotamu pozīciju par dabasgāzes un kodolenerģijas neiekļaušanu deleģētajā aktā.

Ar cieņu,

Vides konsultatīvās padomes priekšsēdētājs  Juris Jātnieks

Sagatavoja: Jānis Rozītis; j.r@pdf.lv; Viesturs Ķerus viesturs@lob.lv; Olga Melničenko olga@environment.lv

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU